सत्ता च रौहने लेई रिआसती च सरकार दा लचीलेपन आह्‌ला रवैया बड़ा गै जरूरी ऐ। हाल च गै होए दे रिआसती विधानसभा चुनाएं दे अपने भाश्‍ने दरान उमर अब्दुल्ला बड़े जोश कन्नै पाकिस्तान ते अलगाववादिएं कन्नै वार्ता गी शुरू कीते जाने दी वकालत करदे हे तां जे कश्मीर समस्या गी हल कीता जाई सकै। मुक्खमंत्री पासेआ क्रूर कनूनें सने रिहायशी लाहकें थमां फौज गी टहाने दे बारे च कीती जा करदी मनाही नमीं दिल्ली थमां प्रभावत ऐ। देश दे होरने गैर कांग्रेसी शासन आहलिएं रिआसतें दे मुक्खमंत्रिएं गी इस चाल्ली दे हालात दा सामना नेईं करना पौंदा भाएं ओह नमीं दिल्ली दिए मूल नीतिएं दे खलाफ बी कीऽ नेई चली जान। हालांके देश च रिआसत जम्मू-कश्मीर गी इक खास दर्जा हासल ऐ ब एहदे मुक्खमंत्रिएं गी ओह हक बी हासल नेईं हैन जेहड़े होरने रिआसतें दे मुक्खमंत्रिएं गी हासल न। नमीं दिल्ली दिए इच्छेआएं दे खलाफ कम्म करने दे नतीजे च उमर हुंदे बापू ते दादा होरे गी जिने हालातें दा सामना करना पेआ नोहाड़े थमां उमर अब्दुल्ला गी इस बजाह कन्नै नां छड़ा सत्ता थमां बाहर होना पेआ बलके गिरफ्तार होईऐ 22एं ब’रे दा लम्मा समां जेल च बी बिताना पेआ। उनेंगी अपनिएं "गल्लिएं" दा एहसास ब’रे 1975 च होआ ते नोहाड़े नतीजे च ओह नमीं दिल्ली दिएं शर्तें उप्पर पिछले दरवाजे राहें सत्ता च बापस परतोए। अपनी मौत तक्कर उनें नमीं दिल्ली दे शासकें दे प्रलोभनें दा वरोध कीता। बक्शी गुलाम मोहम्मद गी उंदे नमीं दिल्ली दे "दलेरी" आहले वरोध मुजब गै सत्ता थमां बाहर कीता गेआ हा। जी.एम. सादिक नै रिआसती दी स्वायत्तता गी खत्म करने लेई नमीं दिल्ली दी खेढ्ढ दा साथ दित्ता ते मीर कासिम पासेआ अपने लोहके जनेह कार्यकाल दरान उस्सै नीति गी अग्गै बधाए जाने दा कम्म कीत्ता गेआ की जे उनें शेख लेई राह बनाना हा।